## Odluka o visini i načinu plaćanja naknade za pokriće troškova kontrole kvalitete poljoprivrednih i prehrambenih proizvoda u vanjskotrgovinskom prometu

### NN 70/1992 (26.10.1992.), Odluka o visini i načinu plaćanja naknade za pokriće troškova kontrole kvalitete poljoprivrednih i prehrambenih proizvoda u vanjskotrgovinskom prometu

# VLADA REPUBLKE HRVATSKE

Na temelju članka 4. Zakona o preuzimanju saveznih zakona iz područja
trgovine, tržišta i cijena koji se u Republici Hrvatskoj primjenjuju kao
republički zakoni ("Narodne novine", broj 53/91, 73/91 i 29/92)
i članka 15. stavka 2. Zakona o kontroli kvalitete poljoprivrednih i prehrambenih
proizvoda u vanjskotrgovinskom prometu ("Narodne novine", broj
53/91) nakon pribavljenog mišljenja Hrvatske gospodarske komore. Vlada
Republike Hrvatske na sjednici održanoj 23. listopada 1992. godine, donijela
je

## ODLUKU

### o visini i načinu plaćanja naknade za pokriće troškova kontrole kvalitete poljoprivrednih i prehrambenih proizvoda u vanjskotrgovinskom prometu

I.

Visina naknade za pokriće troškova kontrole kvalitete poljoprivrednih
i prehrambenih proizvoda u vanjskotrgovinskom prometu (u daljnjem tekstu:
proizvodi) utvrđuje se ovisno o vrsti, masi i načinu prijevoza pošiljaka
i iznosi: 1. za vagonske, kamionske, avionske i kontejnerske pošiljke do
10 tona - 1.000 hrvatskih dinara, a za svaku sljedeću tonu, odnosno svaku
započetu tonu povećava se za 50 hrvatskih dinara; 2. za brodske pošiljke
do 30 tona - 1.000 hrvatskih dinara, a za svaku sljedeću tonu, odnosno
svaku započetu tonu povećava se za 30 hrvatskih dinara.

II.

Iznimno od točke 1. ove odluke, za konje za klanje i druge kategorije
konja, za goveda za klanje uključjući telad i junad za tov i klanje, osim
konja za rasplod, plaća se naknada od 400 hrvatskih dinara po grlu.

III.

Naknade iz točke I. i II. ove odluke za kontrolu kvalitete proizvoda,
koja se obavlja po noći, nedjeljom ili u dane blagdana i neradnih dana,
povećavaju se za l00%. Pod noćnim radom u smislu stavka 1. ove točke podrazumijeva
se rad od 19 - 6 sati.

IV.

Uvoznik odnosno izvoznik dužan je uz zahtjev za kontrolu kvalitete proizvoda,
nadležnoj inspekciji priložiti dokaz o uplati naknade iz točke I., II.
i III. ove odluke. Naknada iz stavka 1. ove točke prihod je državnog proračuna
Republike Hrvatske, a uplaćuje se na račun broj 30100-840-000-6116 - prihodi
republičkih organa uprave i organizacija. Organizacije ovlaštene za obavljanje
kontrole proizvoda pri izvozu, naplatu naknade za kontrolu proizvoda, obavljaju
po obavljenoj kontroli.

V.

Ako uvoznik, odnosno izvoznik ne pripremi pravodobno proizvode za pregled,
a inspektor izađe na mjesto pregleda u određeno vrijeme, dužan je za njegov
izlazak platiti 1.000 hrvatskih dinara po satu čekanja. Ako se pregled
proizvoda obavlja izvan sjedišta inspekcije uvoznik odnosno izvoznik dužan
je na ispostavljeni račun platiti putne troškove.

VI.

Stupanjem na snagu ove odluke prestaje važiti odluka o visini i načinu
plaćanja naknade za pokriće troškova kontrole, kvalitete poljoprivrednih
i prehrambenih proizvoda u vanjskotrgovinskom prometu ("Narodne novine",
broj 72/91).

VII.

Ova odluka stupa na snagu osmi dan od dana objave u "Narodnim novinama".

Klasa: 320-01/92-01/06

Urbroj: 5030114-92-2

Zagreb, 23. listopada 1992.

Predsjednik

**Hrvoje Šarinić, v. r.**

Odluka, NN 70/1992-1866